als_Latn dik_Latn sag_Latn
Zoti Kryetar,
Të nderuar kolegë dhe kolege,
Kjo foltore, mund të shërbej shumë mirë, – e ka thënë shumë mirë një koleg, – si “Këndi i qytetarit”, për të çuar në Kuvend hallin që qytetarët shprehin, ato i çojnë edhe në facebook. Por, këtu lexohen vetëm ato që tregohen si histori dhe pastaj shitem si letra qytetarësh.
Pse nuk lexuat ju zotërinj deputetë parafolës, një letër të bërë publike dje, të drejtuesve të katër komuniteteve fetare të Elbasanit, atij mysliman, ortodoks, bektashi dhe katolik.
Si deputet i popullit dhe për më shumë i qarkut të Elbasanit, të nderuar kolegë deputetë më lejoni të lexoj letrën, që përfaqësuesit e komuniteteve fetare i kanë dërguar sot publikisht Kryeministrit dhe Kryetarit të Kuvendit:
“Të nderuar Kryeministrit të Shqipërisë z. Edi Rama,
Për dijeni: Kryetarit të Parlamentit të Shqipërisë z. Ilir Meta,
Të nderuar përfaqësues të mediave,
Ne komunitetet fetare të Elbasanit, ju vëmë në dijeni dhe njëkohësisht kërkojmë ndihmë të menjëhershme nga institucionet që ju përfaqësoni, për cenimin në mënyrë abuzive nga përfaqësues me pushtet, të familjes Karaosmani, të pronës së Kishës Katolike në Elbasan.
I nderuar Kryeministër,
Rasti i Famullisë “Shën Piu i XX-të”, e cila i tejkalon kompetencat e një famullie të Klerit katolik, është precedent për të gjitha objektet e tjera të kultit në qytetin tonë. Ky rast cenon rëndë ushtrimin e besimit, imazhin publik të Shqipërisë, për shkak të një të kaluare të egër, të persekutimit të Klerit.
I nderuar Kryeministër,
Më 5 Shkurt 2015, Gjykata e Lartë e Republikës së Shqipërisë, vendosi lirimin e truallit nga ana e Kishës Katolike, megjithëse ajo është ligjërisht pronë e certifikuar, e legalizuar nga shteti shqiptar dhe realisht ushtron aktivitetin e saj prej 23 vjetësh.
I nderuar Kryeministër,
Për sa më sipër, do të informojmë të tëra institucionet klerikale në botë, jo për të cenuar imazhin e vendit tonë, por për të paralajmëruar njëherë e përgjithmonë cenimin e objekteve të kultit në Shqipëri dhe luajtjen e herë pas hershme me ndjenjat e besimtarëve.
Për këtë, ju lutem zoti Kryeministër ushtroni ndikimin tuaj, për të shmangur këtë precedent të rrezikshëm të krijuar artificialisht.
Zoti e ndihmoftë dhe e bekoftë Shqipërinë!
Përfaqësuesit e Komuniteteve Fetare të Elbasanit:
Myftinia, Kisha Ortodokse, Bashkësia Bektashiane dhe Kisha Katolike”.
Zotëria këtu, që është mësuar të lexojë letra nga populli, pse s’e lexove këtë?
Deputetët opozitarë të Elbasanit, meqenëse përmendet një përfaqësues në pushtet, pse nuk bëtë këtë detyrë sot?
Po shatë shtetin, shatë Policinë e Shtetit, shatë sa mundët ministrin e Brendshëm, shatë Kryeministrin…
Kam një pyetje, kush janë përfaqësuesit në pushtet të familjes Karaosmani? Prej mëngjesit, kur kam ardhur në Parlament, i kam pyetur me radhë, nga Kryetari i Kuvendit, Kryeministrin, ministrat, nuk më rezultoi asnjë të kishte lidhje me këtë familje.
Pse i drejtohen Kryetarit të Kuvendit dhe Kryeministrit, ju si deputetë të opozitës? Pse nuk i drejtohen Presidentit të Republikës? Po Presidenti pse nuk flet për këtë? Po Partia Demokratike në opozitë, ka më mirë se të jesh në opozitë ke të drejtën të flasësh për gjithçka, të bësh detyrën, për të sharë edhe qeverinë, pse jo, pse nuk flet?
Po me argumente, me prova.
Si ka mundësi, që Presidenti s’flet, ju s’flisni.
Për sa kohë që Presidenti nuk del të flasë dhe të sqarojë, se familja Karaosmani, sipas pretenduesve, është familja e bashkëshortes vet, ju diskretitoheni publikisht, ju si opozitë!
Për sa kohë ju marrka prona e një kishe, për njërin prej ushtarëve të ushtrisë tuaj, ju nuk flisni.
Sa duar kanë sulmuar Policinë e Shtetit, e të tjera me radhë. Kush t’ju besojë? T’ju besojnë qytetarët vallë? Pse nuk flisni sot për këtë? Epo t’i marrësh tokën një Kishe, tokë të bekuar, tokë të shenjtë, ta prishësh Kishën, sepse bashkëshortja duhet të marrë tokën, unë nuk di opozitë, që të rrijë pa reaguar për këtë rast.
Pra, ky skandal sot, tregon fytyrën e vërtetë tuajën dhe të ushtarëve tuaj nëpër pozicionet që keni. Sepse, sëmundja e vërtetë në këtë vend, është mungesa e drejtësisë, të cilën ne ende, në këtë një vit e gjysmë, nuk kemi bërë atë reformë që duhet. Sigurisht që është një reformë që duhet ta bëjmë bashkë, por ju nuk doni ta prekni drejtësinë. Ju nuk doni t’i prekni ushtarët tuaj në drejtësi, sepse sipas letërshkruesve, shumë të nderuar drejtues të katër besimeve fetare në Elbasan, ka ndikuar familja me pushtet, ka ndikuar tek Gjykata e Lartë për të marrë vendimin për të prishur Kishën dhe për të marrë tokën.
Së dyti, ore si ka mundësi që ju ka humbur një pikë solidaritet që kishit, pse nuk flet sot ti, Kryeministri i shkuar për ministrin tënd Visar Zhiti? Po si s’ju vjen turp?! Thoni një fjalë burrash. Se ti e ke edhe në telefon, -“Bujar”, tak, çohet në këmbë ai thotë “Si urdhëron” dhe ti i thua “dekretoje Visart Zhitin”. E ke pasur ministër, kandidat për deputet. T’i thuash Visar Zhitit, se ka qenë bashkëpunëtor apo inkuizitor, është një turp i madh.
Flit more për gjërat reale.
Të vish këtu e të thuash, se banda më e rrezikshme në Shqipëri është bërë Banda e Librazhdit. Po ç’banda të shkreta ka Librazhdi? Ne s’kemi bukë të hamë. Të jemi realist.
Për ta përfunduar gjithçka që thashë më sipër, kam një apel personalisht për ty Sali Berisha.
Distancohu urgjentisht nga elementët kriminal dhe terrorist që u jep urdhra me telefon. Ta dish, je ti njeriu që frymëzon shpirtërisht dhe me mënyra të tjera, element kriminal që duan të krijojnë një situatë terrori në këtë vend. Shqiptarët e dinë. Këtë që po e them ma tha një koleg i imi deputet nga Partia Demokratike.
Faleminderit!
*Fjala e Nënkryetarit të grupit parlamentar Taulant Balla, në seancën e sotme parlamentare:
***
Zoti Kryetar i seancës,
Të nderuar kolegë deputetë,
Kisha shpresuar që deklarata e dy ditëve më parë në emër të PD të kishte qenë një lajthitje e momentit. Sepse të çohet kryetari i grupit të Partisë Demokratike, një parti që ka qeverisur vendin për 13 vjet dhe të thotë që pse i shani ata, pse i thoni mostra atyre që kanë vënë bomba, duke marrë përsipër të bëjë avokatinë e tyre, ky është një akt i rëndë për partinë në fjalë dhe për demokracinë në tërësi.
Në fakt, kisha një pyetje për kolegët deputetë. A ka mundësi të na thotë ndonjëri prej jush ku e keni çuar sot Lulin? Po si nuk ju vjen turp për kryetarin që keni, i cili shkoi pardje në Shtyllas dhe thoshte s’kanë ardhur ndihma? Pse talleni me të ? Edhe ti Albana, pse tallesh me të, se ti e more për dore e çove atje? Pse nuk i the më përpara, mor Lul, këtu në Shtyllas nuk është përmbytur se është kodër! Apo e more, e përdore dhe hajde të shkojmë atje meqë kanë qenë të persekutuar, se as të persekutuarit nuk ju votojnë më se mjaft i gënjyet për njëzet e ca vjet me radhë, se do të presin mirë Lul, pavarësisht se nuk kanë qenë të përmbytur.
Megjithëse, s’ka pasur shumë faj pardje Luli sepse me këmbë dhe me çizme ishte në një pjesë të Shqipërisë tërësisht të pa përmbytur, por mendjen e kishte te përdorimi politik i bombave kriminale në Tiranë. Për këtë, nxori së pari nënkryetarin dhe më pas doli vet me vrap që të ndajë gëzimin me kriminelët. Po si nuk i vjen turp Lulëzim Bashës, që del e bën klounin e Saliut për të mbështetur krimin, duke sharë përditë ata që po luftojnë krimin! Kjo sjellje është e paprecedent për çdo opozitë në një vend demokratik, por që është e përsëritur për Partinë Demokratike. Kjo sjellje e ka një shpjegim, thashë e përsëritur, sepse këta kanë qenë gjithnjë në anën e kriminelëve dhe jo në anën e shtetit. Por kanë sulmuar shtetin kur kriminelët kanë sulmuar shtetin.
Në vitin 2003 nga Lazarati, u qëllua mbi avionin e policisë italiane dhe ishte po i njëjti person, nga po e njëjta foltore që bëri një deklaratë kundër shtetit në mbrojtje të kriminelëve. Në qershor 2014, kur policia po vendoste shtetin në Lazarat, përsëri e njëjta deklaratë nga të njëjtat persona kundër shtetit, në mbrojtje të kriminelëve. Në gusht 2014, kur edhe në Dukagjin po hynte shteti dhe u qëllua helikopteri i policisë nga elementët kriminalë, përsëri e njëjta deklaratë nga foltorja e PD, kundër shtetit dhe pro kriminelëve. Edhe kur u vra heroi i demokracisë Azem Hajdari, disa minuta më pas, e njëjta deklaratë nga Partia Demokratike, kundër shtetit dhe pro kriminelëve. Të njëjtë gjë bënë dhe dy ditë më parë. Sulmohet me bombë familja e ministrit të Brendshëm, ndërsa ju vetëm pak orë më pas dolët dhe mbrojtët kriminelët. Asnjë shprehje solidariteti për kolegun tuaj, për kolegun tonë, ministrin më të suksesshëm të Brendshëm në këto 24 vitet e fundit.
Kush është shpjegimi ? Pse PD del e para dhe bën akuza monstruoze kundër shtetit në mbrojtje të kriminelëve ? Kolegët deputetë të Partisë Demokratike, disa prej jush vet thoni se Lulit ja ka mbushur mendjen Saliut se mund ta rrëzoj Edi Ramën me bombat e rrugeçërve dhe me revoltën e hajdutëve të dritave. Aq shumë ia ka mbushur mendjen Saliu Lulit, sa i ka ikur mendja fare. Deri në pikën që shkojnë e kërkojë ndihma për një fshat që nuk ka pasur asnjë pikë përmbytje. Hajde kryetar partie hajde, kallam e shkuar kallamit me këto që ka bërë edhe këto ditë.
Do thotë dikush në sallë apo ata që na dëgjojnë përmes televizionit, po këta socialistët, qofshin të PS apo LSI, pse ia qajnë hallin kryetarit të emëruar të PD ? PS dhe LSI i intereson në fakt Luli në krye të PD. Po, e vërtetë ! Po aq i vërtetë është fakti që nuk na intereson fati politik i Lulzim Bashës, nuk na bëhet vonë fare për të dhe për fatin e tij politik, por kush e duron përsëri Saliun në qershor në krye të PD. Sepse tani është kuptuar që deri në qershor mban kandili politik i Lulit në zyrën e drejtorit të SHQUP-it. Të jeni të sigurt, jua them unë. Deri në qershor dyshja Rama – Meta do ta nxjerrin nga zyra e Bashkisë dhe të paktën nga treçereku i bashkive, e më pas partia do kërkojë “bacën”, se partia e dumbabës është ajo që Luli e di më mirë se unë, e di dhe më mirë se Tritan Shehu, do ta çojë Lulin në shtëpi dhe do kthejë Saliun. Çështja juaj, pak na intereson.
Të nderuar kolegë, më falni nëse e shkela pak me Lulin, po nuk mund të heshtja sot pa e thënë troç se çfarë klouni ka vënë Saliu në krye të SHQUP-it natyrisht deri në qershor. I dyti, Saliu, është përgjegjësi kryesor për të gjitha plagët e mëdha që ne po kurojmë me reformat tona. Luli dhe Saliu nuk dinë ç’bëjnë, se po e shohin që ekonomia, siç e konfirmon dhe FMN, ka nisur të rimëkëmbet. Ata nuk e duan rimëkëmbjen e ekonomisë, sepse duan anarshi dhe turbullirë, prandaj bëjnë thirrje për mospagim dritash dhe kundër shtetit policor. Ne nuk po ndërtojmë një shtet policor, por po ndërtojmë shtetin që Luli dhe Saliu e kthyen në një repart bashibozukësh, duke nisur nga policia që e kishit vendosur ju në prehrin e krimit. Ne përfundimisht e kemi ndarë plotësisht Policinë e Shtetit nga marrëdhënia me krimin që e kishit vendosur ju.
Lidhur me rënkimet që shndërrohen në akuza qesharake dhe baltë të ndyrë kundër Policisë së Shtetit, pranojeni këshillën tonë: bojkotojeni vetveten nga deklarata të tilla që as vetë nuk i besoni. Të vetmit në këtë vend që nuk duhet të flasin një fjalë të vetme kundër Policisë së Shtetit jeni ju që për tetë vite me radhë e latë policinë në duart e Gates dhe të Gonit. Si nuk ju vjen turp, kur ende nuk keni kërkuar falje për shtetin e marrë peng në Lazarat dhe në shumë zona të tjera të Shqipërisë. Ju që nuk e latë Policinë e Shtetit të zbatonte urdhrat e prokurorisë për arrestimin e vrasësve, atyre që shkrepën këmbëzën se vrasësit e vërtetë ishin urdhëruesit, më 21 Janar dhe në Gërdec. Ju të PD diçka keni që ju ka dhembur shumë goditja në Lazarat, më pas në Dukagjin dhe tani në Xibrakë! Diçka keni! Jeni dëmtuar shumë ? Na e thoni çfarë keni? Dhimbje e madhe? Po duroni.
Jua thamë para një viti e ca që ky ishte vetëm fillimi i dhimbjeve dhe mos bërtisni sa kohë keni dhimbje. Si mund të jeni kaq qesharakë? Kapet banda, arrestohen trafikantët, më pas dalin këta në konferencë për shtyp dhe akuzojnë policinë, pse i arrestuat.
Unë kam një pyetje, kur arrestohen kush e ka fajin, policia apo ata që arrestohen? Sqarojeni këtë gjë, sepse konferencat tuaja për shtyp nuk kanë kuptim. Rasti më tipik është marrëdhënia juaj me Gaten. Ju nuk e arrestonit apo jo? Madje dhe kur shkoi policia ta arrestonte Sali Berisha fliste me të në telefon dhe i bënte thirrje, Gate hero, mos u dorëzo sepse ti po mban gjallë shpirtin demokratik në Lazarat.
Zonja dhe zotërinj deputetë,
Viti 2014 ishte viti i parë që riktheu jo vetëm besimin në institucionet e shtetit, në Policinë e Shtetit , por edhe nderin e qytetarëve Shqiptar. Ishte viti i parë ku Shqipëria nuk është më vend origjine për lëndët narkotike. Shifrat ju i dini mirë, e gjithë fushata kundër kultivimit të lëndëve narkotike, shënoi kulmin me aksionet si në Lazarat, në Dukagjin, në Tiranë, në rrethinat e Tiranës dhe në disa zona të nxehta të vendit duke shkulur dhe asgjësuar lëndët narkotike që ishin mbjellë si vazhdim i të njëjtës histori prej vitesh sa ishit ju në pushtet dhe nuk luftohej nga askush prej jush. Po kështu, rezultatet kundër lëndëve narkotike që kishin për tranzit Shqipërinë, shifrat flasin vetë, duke treguar dimensionin real të punës që ka bërë ministri i Brendshëm, Policia e Shtetit kundër trafikimit të lëndëve narkotike. Në kohën tuaj Shqipëria ishte vend origjine, sot kurrë më. Puna reale kundër korrupsionit fillon duke luftuar korrupsionin brenda Policisë së Shtetit. Mbi 800 punonjës policie, gjatë një viti e gjysmë, të sanksionuar në emër të ligjit dhe të drejtës, për vepra penale të korrupsionit apo dhe bashkëpunimit me grupet kriminale.
Më thoni ju një person të vetëm gjatë 8 viteve tuaja të qeverisjes, që të jetë larguar nga detyra në Policinë e Shtetit për këtë vepër penale?! Qeveria jonë nuk ka lëvizur nga asnjë angazhim para popullit. Po ç’janë këta që i kërkojnë hesap qeverisë për premtimet sapo është mbushur më shumë se një vit, kur në tetë vjet shkatërruan, vranë, vodhën dhe e zhytën ekonominë në humnerën e borxheve?! Nëse Luli dhe Saliu kërkojnë të nxisin anarshinë dhe turbullirë, nëse duan mosrespektimin e ligjit, kjo është zgjedhja e tyre. Por mos merrni në mbrojtje kriminelët. Distancohuni nga ata që bëjnë akte terroriste.
Partisë Demokratike nuk i kanë mjaftuar ende 72 orë që të dënojë aktin kriminal të tre bombave në Tiranë. Por kjo mazhorancë është e vendosur për të ndërtuar shtet, për të respektuar ligjin, pasi vetëm kështu mund të vazhdojnë reformat dhe rimëkëmbja e Shqipërisë sonë. Prandaj kjo mazhorancë mbështet fuqishëm Qeverinë e Kryeministrit Rama. Prandaj mbështesim ministrin e Brendshëm dhe të gjithë ministrat e Qeverisë sonë.
Faleminderit !
*Fjala e Nënkryetarit të grupit parlamentar Taulant Balla, në seancën e sotme parlamentare
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn